钦定古今图书集成/明伦汇编/氏族典/第305卷 > 《廖用贤尚友录》 > 桑维翰
## 钦定古今图书集成/明伦汇编/氏族典/第305卷 > 《廖用贤尚友录》 > 桑维翰

按《五代史桑维翰传》：“维翰字国侨，河南人也。为人丑
怪，身短而面长。进士及第，晋高祖辟为河阳节度掌
书记。高祖即位，以维翰为翰林学士、礼部侍郎，知枢
密院事，迁中书侍郎同中书门下平章事。天福四年，
出为相州节度使。岁馀，徙镇泰宁，又徙镇晋昌。出帝
即位，召拜侍中、中书令，复为枢密使，封魏国公。事无”
巨细，一以委之。维翰权势既盛，四方赂遗，岁积钜万。
内客省使李彦韬、端明殿学士冯玉用事，共谗之，维
翰日益见疏。帝饮酒过度得疾，维翰遣人阴白太后，
请为皇弟重睿置师傅。帝疾愈，知之，怒，乃罢维翰，以
为开封尹。维翰遂称足疾，稀复朝见。契丹屯中渡，破
栾城杜重威等，大军隔绝，维翰求见帝，帝方调鹰于
苑中，不暇见维翰，退而叹曰：“晋不血食矣！”自契丹与
晋盟，始成于维翰，而终败于景延广，故自兵兴，契丹
凡所书檄，未尝不以此两人为言。耶律德光犯京师，
遣张彦泽遗太后书，问此两人在否，可使先来。而帝
以维翰尝议毋绝盟，而己违之也，不欲使维翰见德
光，因讽彦泽图之。左右劝维翰避祸，维翰安坐府中
不动，彦泽使人缢杀之。